**ΝΙΚΟΛΑΟΣ Θ. ΓΕΩΡΓΙΑΔΗΣ**

**ΣΧΕΔΙΑΓΡΑΜΜΑ ΔΙΔΑΣΚΑΛΙΑΣ ΤΟΥ ΜΑΘΗΜΑΤΟΣ**

**55ΗΥΙ2 «ΙΣΤΟΡΙΑ ΤΗΣ ΥΣΤΕΡΗΣ ΒΥΖΑΝΤΙΝΗΣ ΠΕΡΙΟΔΟΥ (1204-1461)»**

**1ο τρίωρο. Εισαγωγικό μάθημα**

1. Εισαγωγή στην ύστερη βυζαντινή περίοδο (1204-1461), σημαντικά γεγονότα και αυτοκράτορες του Βυζαντίου.

2. Η Δ΄ Σταυροφορία και η άλωση της Κωνσταντινούπολης το 1204, η διάλυση της Βυζαντινής Αυτοκρατορίας και η ίδρυση λατινικών και ελληνικών κρατών.

3. Πηγές-βιβλιογραφία της ύστερης βυζαντινής περιόδου (1204-1461).

**2ο τρίωρο. Τα λατινικά κράτη μετά το 1204**

1. Η Λατινική Αυτοκρατορία της Κωνσταντινούπολης και το Λατινικό Βασίλειο της Θεσσαλονίκης.

2. Το Δουκάτο των Αθηνών, το Δουκάτο της Νάξου και το Πριγκιπάτο της Αχαΐας.

3. Ανάλυση ιστορικών γεγονότων μέσω λατινικών και βυζαντινών πηγών.

**3ο τρίωρο. Η Αυτοκρατορία της Νίκαιας (1204-1261)**

1. Ο Θεόδωρος Α΄ Λάσκαρης (1204-1222) και ο Ιωάννης Γ΄ Βατάτζης (1222-1254), η ίδρυση του κράτους της Νίκαιας, η στέψη του Θεόδωρου Α΄ Λάσκαρη, η απελευθέρωση εδαφών σε Μικρά Ασία και Ευρώπη από τον Ιωάννη Γ΄ Βατάτζη.

2. Ο Θεόδωρος Β΄ Λάσκαρης (1254-1258) και ο Μιχαήλ Η΄ Παλαιολόγος (1258-1261), ο πόλεμος του Θεόδωρου Β΄ Λάσκαρη με τους Βουλγάρους, ο ανήλικος γιος του Ιωάννης Δ΄ Λάσκαρης, η στέψη του Μιχαήλ Η΄ Παλαιολόγου, η μάχη της Πελαγονίας και η ανακατάληψη της Κωνσταντινούπολης.

3. Η Θράκη κατά την περίοδο 1204-1261.

**4ο τρίωρο. Τα ελληνικά κράτη της Ηπείρου και του Πόντου**

1. Το κράτος της Ηπείρου (1204-1340), τα σημαντικότερα γεγονότα και οι αυτοκράτορες.

2. Η Αυτοκρατορία της Τραπεζούντας (1204-1461), τα σημαντικότερα γεγονότα και οι αυτοκράτορες.

3. Ανάλυση γεγονότων (κατάληψη Θεσσαλονίκης από το στρατό της Ηπείρου, κατάκτηση Τραπεζούντας από τους Οθωμανούς) μέσω γραπτών πηγών και νομισμάτων (απεικόνιση αυτοκρατόρων).

**5ο τρίωρο. Μιχαήλ Η΄ Παλαιολόγος (1261-1282)**

1. Η ανοικοδόμηση της Κωνσταντινούπολης, η τύφλωση του Ιωάννη Δ΄ Λάσκαρη, το κίνημα των Αρσενιατών και η στέψη του Ανδρόνικου Β΄ Παλαιολόγου.

2. Ο πόλεμος με τον Γουλιέλμο Β΄ Βιλεαρδουίνο και τους Βουλγάρους.

3. Η Ένωση των Εκκλησιών, η απειλή του Κάρολου Ανδεγαυού κατά των Βυζαντινών, οι συμμαχίες του Μιχαήλ Η΄ Παλαιολόγου και ο Σικελικός Εσπερινός.

**6ο τρίωρο. Ανδρόνικος Β΄ Παλαιολόγος (1282-1328)**

1. Η αποκατάσταση της Ορθοδοξίας, η επίθεση των Σέρβων στη Μακεδονία, οι σχέσεις του Ανδρόνικου Β΄ Παλαιολόγου με τη Βενετία.

2. Η προέλαση των Τούρκων στη Μικρά Ασία (μάχη Βαφέως, κατάληψη Προύσας), οι Καταλανοί μισθοφόροι στη Μικρά Ασία και οι λεηλασίες τους σε Θράκη και Μακεδονία και η κατάκτηση λιμανιών στον Εύξεινο Πόντο από τους Βουλγάρους.

3. Ο εμφύλιος πόλεμος του Ανδρόνικου Β΄ Παλαιολόγου με τον εγγονό του Ανδρόνικο Γ΄ Παλαιολόγο (1321-1328).

**7ο τρίωρο. Ανδρόνικος Γ΄ Παλαιολόγος-Άννα-Ιωάννης Ε΄ Παλαιολόγος (1328-1347)**

1. Οι κατακτήσεις των Τούρκων στη Μικρά Ασία (μάχη Φιλοκρήνης, κατάκτηση Νίκαιας, Νικομήδειας και βορειοδυτικών παραλίων), οι σχέσεις του Βυζαντίου με τη Βουλγαρία και η προέλαση των Σέρβων στη Μακεδονία.

2. Η ανάκτηση από τους Βυζαντινούς της Χίου, της Μυτιλήνης, της Ηπείρου και της Ακαρνανίας.

3. Ο πόλεμος της Άννας της Σαβοΐας και του Ιωάννη Ε΄ Παλαιολόγου με τον Ιωάννη Καντακουζηνό (1341-1347) και ο ρόλος των Τούρκων και των Σέρβων.

**8ο τρίωρο. Ιωάννης Στ΄ Καντακουζηνός-Ιωάννης Ε΄ Παλαιολόγος (1347-1354)**

1. Η συμφωνία για συμβασιλεία ανάμεσα στον Ιωάννη Στ΄ Καντακουζηνό και τον Ιωάννη Ε΄ Παλαιολόγο.

2. Ο Ματθαίος Καντακουζηνός στη Θράκη και ο Ιωάννης Ε΄ Παλαιολόγος στη Θεσσαλονίκη.

3. Ο Ησυχασμός, οι Οθωμανοί στην Ευρώπη (κατάληψη Καλλίπολης) και η κατάληψη της εξουσίας από τον Ιωάννη Ε΄ Παλαιολόγο.

**9ο τρίωρο. Ιωάννης Ε΄ Παλαιολόγος (1354-1391)**

1. Η σύλληψη του Ματθαίου Καντακουζηνού, το ταξίδι του Ιωάννη Ε΄ Παλαιολόγου στην Ουγγαρία, ο ρόλος του Αμαδαίου της Σαβοΐας, το ταξίδι του Ιωάννη Ε΄ Παλαιολόγου σε Ρώμη-Βενετία και η Ένωση των Εκκλησιών.

2. Η βασιλεία του Ανδρόνικου Δ΄ Παλαιολόγου και η σύγκρουσή του με τον πατέρα του Ιωάννη Ε΄ Παλαιολόγο, ο Μανουήλ Παλαιολόγος στη Θεσσαλονίκη και στην Ανατολική Μακεδονία.

3. Η κατάληψη της Θράκης (Αδριανούπολης, Διδυμοτείχου), της Ανατολικής Μακεδονίας (Δράμας, Σερρών, Χριστούπολης) και της Θεσσαλονίκης από τους Οθωμανούς και η προέλασή τους στη Βουλγαρία και στη Σερβία (μάχη Έβρου 1371 και μάχη Κοσσυφοπεδίου 1389).

**10ο τρίωρο. Μανουήλ Β΄ Παλαιολόγος (1391-1425)**

1. Η κατάκτηση της Θεσσαλίας και της Βουλγαρίας από τους Οθωμανούς και η μάχη της Νικόπολης.

2. Η πολιορκία της Κωνσταντινούπολης την περίοδο 1394-1402 από τους Οθωμανούς, το ταξίδι του Μανουήλ Β΄ Παλαιολόγου στη Δύση και η μάχη της Άγκυρας το 1402.

3. Η πολιορκία της Κωνσταντινούπολης το 1422 από τους Οθωμανούς, η παράδοση της Θεσσαλονίκης στους Ενετούς το 1423 και η κατάκτησή της από τους Οθωμανούς το 1430.

**11ο τρίωρο. Ιωάννης Η΄ Παλαιολόγος (1425-1448) και Κωνσταντίνος ΙΑ΄ Παλαιολόγος (1448-1453)**

1. Το ταξίδι του Ιωάννη Η΄ Παλαιολόγου στην Ιταλία και η Ένωση των Εκκλησιών, οι Παλαιολόγοι στην Πελοπόννησο (Μυστρά), ο συνασπισμός ευρωπαϊκών δυνάμεων κατά των Οθωμανών και η μάχη της Βάρνας.

2. Η ανάληψη της εξουσίας από τον Κωνσταντίνο ΙΑ΄ Παλαιολόγο, η Ένωση των Εκκλησιών και η Άλωση της Κωνσταντινούπολης το 1453 από τους Οθωμανούς.

3. Ανάλυση γραπτών πηγών για την Άλωση της Κωνσταντινούπολης το 1453.

**12ο τρίωρο. Παιδεία και λόγιοι της διασποράς στην ύστερη βυζαντινή περίοδο**

1. Τα σχολεία και τα πανεπιστήμια στο Βυζάντιο,το *Σχολεῖον Βασιλικὸν* και το *Καθολικὸν Μουσεῖον* των Παλαιολόγων.

2. Λόγιοι της διασποράς: Μανουήλ Χρυσολωράς, Γεώργιος Πλήθων-Γεμιστός, Βησσαρίων.

3. Λόγιοι της διασποράς: Ιωάννης Αργυρόπουλος, Δημήτριος Χαλκοκονδύλης, Κωνσταντίνος Λάσκαρης.

**13ο τρίωρο. Διοίκηση και οικονομία στο κράτος των Παλαιολόγων**

1. Τα *οφφίκια* και οι τίτλοι κατά την περίοδο των Παλαιολόγων.

2. Οι οικονομικές παραχωρήσεις σε Γενουάτες και Ενετούς, η οικονομική κρίση και τα μέτρα του Ανδρόνικου Β΄ Παλαιολόγου, η οικονομική ένδεια λόγω των βυζαντινών εμφυλίων πολέμων, η πτώση της περιεκτικότητας σε χρυσό του *υπέρπυρου* και η αντικατάστασή του με το αργυρό *σταυράτον*.

3. Ανάλυση οικονομικών γεγονότων μέσω γραπτών πηγών και νομισμάτων.